2020

2020 (MMXX) oli karkausvuosi, joka alkoi keskiviikosta ja päättyi torstaihin. Se oli 2020-luvun ensimmäinen vuosi. 

 Tapahtumia 
 Tammikuu 
pienoiskuva|Kiinan Wuhanista levinnyt koronavirus SARS-CoV-2 aiheutti maailmanlaajuisen pandemian.
 1. tammikuuta – Valtimon kunta liitettiin Nurmeksen kaupunkiin. Se oli kolmen vuoden tauon jälkeen ensimmäinen kuntaliitos Suomessa, ja samalla vuoden 2020 ainoa kuntaliitos.
 1. tammikuuta – Sipilän hallituksen käyttöönottama aktiivimalli purettiin.
 1. tammikuuta – Väestörekisterikeskus ja maistraatit yhdistyivät Digi- ja väestötietovirastoksi.
 1. tammikuuta – Euroopan unionin puheenjohtajuus siirtyi Suomelta Kroatialle.
 2. tammikuuta – Australiassa Uuden Etelä-Walesin ja Victorian osavaltiot julistivat hätätilan ihmishenkiä uhkaavien maastopalojen takia. Palot ovat surmanneet jopa 500 miljoonaa eläintä.
 3. tammikuuta – Iranin Quds-joukkojen komentaja Qassem Suleimani, Irakin Kansan mobilisointiyksikköjen johtaja Abu Mahdi al-Muhandis ja ainakin viisi muuta ihmistä saivat surmansa Yhdysvaltojen Bagdadin kansainväliselle lentoasemalle tekemässä ohjusiskussa. Iran uhkasi kostavansa surmat.
 3. tammikuuta – Brent Crude-raakaöljyn hinnat nousivat 1,3% ja New Yorkissa NYMEX:ssa öljyfutuurit nousivat 4% Yhdysvaltojen ja Iranin kasvaneiden jännitteiden johdosta.
4. tammikuuta – Teknologiateollisuuden ja Teollisuusliiton työmarkkinariita ratkesi. 25 kuukauden mittainen sopimus korottaa alan palkkoja yhteensä 3,3 prosentilla ja kiky-tunnit poistuvat sopimuksen piirissä olevilta työntekijöiltä.
 5. tammikuuta – Jääkiekon nuorten maailmanmestaruuskilpailujen loppuottelu ja pronssiottelu pelattiin Tšekin Ostravassa. Suomi pelasi pronssiottelussa Ruotsia vastaan, mutta hävisi sen 2–3. MM-kultaa voitti Kanada ja hopeaa Venäjä. 
5. tammikuuta – Presidentti Donald Trump ilmoitti että Yhdysvallat on valmiina iskemään välittömästi yhteensä 52 iranilaiseen kohteeseen, jos Iran hyökkää Yhdysvaltain kansalaisia tai maan omaisuutta vastaan. Iranin ulkoministeri Mohammad Javad Zarif totesi, että iskujen kohdistaminen kulttuurikohteisiin olisi sotarikos. Hän kirjoitti, että Yhdysvaltain läsnäolo Länsi-Aasiassa on päättymäisillään.
5. tammikuuta – Ira­kin par­la­ment­ti ke­hot­ti sun­nun­tai­na maan hal­li­tus­ta kar­kot­ta­maan Yh­dys­val­tain joh­ta­man liit­tou­man so­ti­laat maas­ta. Yh­dys­val­ta­lai­sia sotilaita on yli 5 000, ja kan­sain­vä­li­ses­sä ope­raa­ti­os­sa on mu­ka­na mo­nen maan kan­sa­lai­sia, muun mu­as­sa noin 80 suo­ma­lais­ta.
6. tammikuuta – Presidentti Donald Trump sa­noi, et­tä jos Yhdysvaltain jou­kot lä­he­te­tään pois Irakista, maahan koh­dis­te­taan ”en­nen­nä­ke­mät­tö­miä” pa­kot­tei­ta. Trumpin mukaan Yhdysvallat ei läh­de, jos ira­ki­lai­set ei­vät mak­sa kallista tukikohtaa takaisin.
6. tammikuuta – Iran ilmoitti vetäytyvänsä vuonna 2015 solmitusta ydinasesopimuksesta.
6. tammikuuta – Kroatian presidentiksi valittiin vasemmistolainen, 53-vuotias Zoran Milanović. Hän sai 52,7 % annetuista äänistä.
7. tammikuuta – Uusi koronavirus, SARS-CoV-2, löydettiin laboratoriotutkimuksissa Kiinassa Wuhanin kaupungissa.
7. tammikuuta – Arkkitehtitoimisto ALAn suunnittelema Hotelli Marriott avattiin Tampereella.
8. tammikuuta – 176 ihmistä kuoli, kun Iran ampui alas Ukraine International Airlinesin lennon 752 pian sen lähdettyään Teheranista.
11. tammikuuta – Haitham bin Tariq al-Said valittiin Omanin sulttaaniksi Qabus ibn Said al Saidin kuoltua.
13. tammikuuta – Kalevala Koru ilmoitti lakkauttavansa Lapponia-korun.
 14. tammikuuta – Microsoft lopetti Windows 7:n tuen. 
15. tammikuuta – Wikipedia avattiin Turkissa.
 16. tammikuuta – Mihail Mišustin aloitti Venäjän pääministerinä.
22. tammikuuta – Katerína Sakellaropoúlou valittiin ensimmäisenä naisena Kreikan presidentiksi.
24. tammikuuta – Koronavirus SARS-CoV-2 levisi ensi kerran Eurooppaan (Saksaan).
26. tammikuuta – Yhdysvaltalainen 18-vuotias Billie Eilish voitti Grammy-palkinnon kaikissa neljässä pääkategoriassa.
31. tammikuuta – Ison-Britannian ja Gibraltarin jäsenyys Euroopan unionissa päättyi. Iso-Britannia on ensimmäinen EU:sta eronnut valtio. Euroopan unionin jäsenmäärä putosi 27:ään.

 Helmikuu 
 2. helmikuuta – Kiinalaisen Wuhanin kaupungin hallinto määräsi koronaviruksen oireita osoittavat henkilöt erityiselle karanteenivyöhykkeelle hallintopakon uhalla.
 4. helmikuuta – Tampere–Pori-radan sähköistys valmistui Mäntyluotoon saakka.
5. helmikuuta – Ensimmäinen virkasyyte Yhdysvaltain presidentti Donald Trumpia vastaan kaatui Yhdysvaltain senaatissa. 
5. helmikuuta – Pegasus Airlinesin matkustajalentokone suistui kiitotieltä, katkesi rungostaan ja syttyi palamaan Sabina Gokchenin kansainvälisellä lentoasemalla Istanbulissa. Koneessa oli tapahtumahetkellä 177 matkustajaa, joista 52 loukkaantui.
6. helmikuuta–29. helmikuuta – Finnair perui kaikki tämän aikavälin lennot Manner-Kiinaan SARS-CoV-2:n aiheuttaman koronavirusepidemian takia.
8. helmikuuta – Irlannin parlamenttivaalit. Eniten paikkoja Dáil Éireannissa sai keskusta-oikeistolaispuolue Fianna Fáil ja eniten ääniä vasemmistonationalistinen puolue Sinn Féin.
9. helmikuuta – Vuoden 2020 Oscar-palkinnot jaettiin Hollywoodissa. Parhaan elokuvan palkinnon sai eteläkorealainen Parasite.
19. helmikuuta – 11 ihmistä kuoli Saksan Hanaussa tapahtuneessa, äärioikeistolaisessa tarkoituksessa tehdyssä terrori-iskussa.
22. helmikuuta – Etelä-Sudanin presidentti Salva Kiir Mayardit ja kapinallisjohtaja Riek Machar solmivat yhteishallituksen yli kuusi vuotta kestäneen sisällissodan päätteeksi.
 29. helmikuuta – Slovakian parlamenttivaalit 2020.

 Maaliskuu 

 1. maaliskuuta – Luxemburg muutti ensimmäisenä maana julkisen liikenteen maksuttomaksi koko valtion alueella.
 2. maaliskuuta – Israelissa pidettiin kolmannet Knessetin vaalit alle vuoden sisällä.
 3. maaliskuuta – Irlantilaiset Yvonne Farrell ja Shelley MacNamara saivat arkkitehtuurin Pritzker-palkinnon.
11. maaliskuuta – WHO julisti maailmassa laajalle levinneen koronavirusepidemian pandemiaksi.
12. maaliskuuta – Suomessa Valtioneuvosto suositteli koronaviruspandemian vuoksi, että toukokuun loppuun saakka kaikki yli 500 henkilön yleisötapahtumat peruutetaan.
12. maaliskuuta – Ulkoministeriö kehotti suomalaisia välttämään kaikkea matkustamista ulkomaille koronaviruspandemian vuoksi.
13. maaliskuuta – Presidentti Donald Trump julisti Yhdysvaltoihin poikkeustilan koronavirusepidemian vuoksi.
 13. maaliskuuta – Jääkiekon SM-liigakausi lopetettiin ennenaikaisesti koronaviruspandemian vuoksi ja jääkiekon Suomen mestaruus vuodelta 2020 päätettiin jättää myöntämättä.
16. maaliskuuta – Suomen hallitus teki päätöksen valmiuslain käyttöönotosta koronaviruspandemian vuoksi. Julkiset kokoontumiset rajoitettiin kymmeneen henkilöön sekä muun muassa kirjastot, museot, teatterit ja urheiluhallit suljettiin.
17. maaliskuuta – Euroopan jalkapalloliitto päätti siirtää Jalkapallon Euroopan-mestaruuskilpailut vuoteen 2021. Turnaus olisi ollut tarkoitus järjestää 12. kesäkuuta–12. heinäkuuta 2020 kahdessatoista eri Euroopan maassa.
18. maaliskuuta – Euroopan yleisradiounioni ilmoitti, että Eurovision laulukilpailu 2020 peruutetaan. Aikaisemman suunnitelman mukaan se olisi pidetty 12.–16. toukokuuta Rotterdamissa.
18. maaliskuuta – Kaikki Suomen peruskoulut sekä oppilaitokset suljettiin koronaviruspandemian vuoksi ja opiskelijat siirtyivät etäopetukseen. Koulut olivat suljettuna toukokuun puoliväliin asti.
20. maaliskuuta – Koronaviruspandemia aiheutti ensimmäisen kuolemantapauksen Suomessa. Tällöin Suomessa oli vahvistettu noin 500 tartuntaa.
21. maaliskuuta – Kansainvälinen jääkiekkoliitto ilmoitti, että vuoden 2020 jääkiekon MM-kisat on peruttu. Turnaus olisi järjestetty toukokuussa Sveitsissä. Jääkiekon MM-kisat on peruttu viimeksi toisen maailmansodan aikaan vuonna 1944. Suomi jatkoi hallitsevana maailmanmestarina vuoteen 2021 asti.
22. maaliskuuta – Kroatian pääkaupungissa Zagrebissa tapahtui 5,3 momenttimagnitudin suuruinen maanjäristys.
24. maaliskuuta – Kansainvälinen olympiakomitea ilmoitti Tokion kesäolympialaisten siirtyvän vuoteen 2021 koronaviruspandemian vuoksi. Alun perin olympialaiset olisi järjestetty 24. heinäkuuta–9. elokuuta 2020.
27. maaliskuuta – Pohjois-Makedoniasta tuli Naton jäsen.
28. maaliskuuta – Uudenmaan sulku: Uudenmaan maakunta eristettiin muusta Suomesta koronaviruspandemian seurauksena. Eristys päättyi 15. huhtikuuta.

 Huhtikuu 
 4. huhtikuuta – Ravitsemisliikkeet poislukien henkilöstöravintolat suljettiin koko Suomessa ulosmyyntiä lukuun ottamatta valtioneuvoston päätöksellä koronaviruksen leviämisen hillitsemiseksi.
 6. huhtikuuta – Tavarataloketju Stockmann jätti yrityssaneeraushakemuksen Helsingin käräjäoikeudelle.
 15. huhtikuuta – Etelä-Korean parlamenttivaalit 2020. Enemmistön kansalliskokoukseen sai Demokraattinen puolue.
 18.–19. huhtikuuta – Joukkoampumisessa Kanadan Nova Scotiassa sai surmansa 23 ihmistä.
 20. huhtikuuta – Suomessa vahvistettiin ensimmäiset adoptiot samaa sukupuolta olevien avioparien perheisiin.
 26. huhtikuuta – Serbian parlamenttivaalit 2020.

Toukokuu

 8. toukokuuta – Elokuvaohjaaja Pirjo Honkasalolle myönnettiin taiteen akateemikon arvonimi.
 14. toukokuuta – Varhaiskasvatus ja peruskoulut avattiin lähiopetukselle porrastetusti Suomen hallituksen päätöksellä. Myös toisen asteen oppilaitokset ja korkeakoulut avattiin lähiopetukselle hallitusti ja porrastetusti hallituksen päätöksellä.
 20. toukokuuta – Intian valtamerellä ja Bengalinlahdella vallinnut trooppinen hirmumyrsky, sykloni Amphan rantautui Intian Itä-Bengalin rannikolle.
 20. toukokuuta – Menthol-savukkeiden myyntikielto Euroopan unionin jäsenmaissa tuli voimaan.
 22. toukokuuta – 97 ihmistä kuoli, kun Pakistan International Airlinesin lento 8303 syöksyi maahan lähellä Karachia.
 26. toukokuuta – Afroamerikkalaisen George Floydin kuolema poliisiväkivallan seurauksena Minneapolisissa synnytti rasisminvastaisia mielenosoituksia eri puolilla Yhdysvaltoja sekä myös muualla maailmassa. 
 27. toukokuuta – Montenegro julisti ensimmäisenä Euroopan maana tukahduttaneensa koronaviruksen.
 30. toukokuuta – SpaceX laukaisi Crew Dragon Demo-2 -lennon kohti Kansainvälistä avaruusasemaa.

Kesäkuu
 1. kesäkuuta – Uusi tieliikennelaki astui voimaan Suomessa, minkä johdosta aloitettiin muun muassa liikennemerkkien uudistus. Uusien liikennemerkkien siirtymäaika on kymmenen vuotta, joten 1. kesäkuuta 2030 asti teiden varsilla tulee olemaan sekä uusia että vanhoja liikennemerkkejä.
 1. kesäkuuta – Koronavirusepidemian takia asetettuja rajoituksia lievennettiin Suomessa: muun muassa ravintolat, kahvilat, kirjastot, museot ja urheilutilat avattiin sekä enintään 50 hengen julkiset kokoontumiset sallittiin.
 5. kesäkuuta – Katri Kulmuni ilmoitti eroavansa valtiovarainministerin tehtävästä viestintäpalvelujen ostoista syntyneen arvostelun seurauksena. Hän kuitenkin jatkoi keskustan puheenjohtajana. Valtiovarainministerin virkaan siirtyi Matti Vanhanen, ja Vanhasen tilalle eduskunnan puhemieheksi valittiin Anu Vehviläinen.
 8. kesäkuuta – Seattlessa, Yhdysvalloissa mielenosoittajat julistivat perustetuksi Capitol Hillin autonomisen vyöhykkeen.
 10. kesäkuuta – Olof Palmen murhatutkimuksen pääsyyttäjä Krister Petersson tiedotti, että tapaus suljetaan, koska murhaajan uskotaan olleen vuonna 2000 kuollut Stig Engström.
 23. kesäkuuta – Meksikossa Oaxacan osavaltiossa tapahtui 7,4 momenttimagnitudin suuruinen maanjäristys.
 27. kesäkuuta – Islannin presidentinvaali 2020
29. kesäkuuta – Ranskan entinen pääministeri François Fillon tuomittiin kavalluksesta viiden vuoden vankeusrangaistukseen.

Heinäkuu
 1. heinäkuuta – Euroopan unionin puheenjohtajuus siirtyi Kroatialta Saksalle.
 10. heinäkuuta - Jyväskylän Palokassa syttyi Palokan senioritalon tulipalo, jossa evakuoitiin noin 170 ihmistä.
 12. heinäkuuta – Puolan presidentinvaalit 2020. Andrzej Duda äänestettiin jatkamaan presidenttinä.
 18. heinäkuuta – Nantesin katedraalin pääurut tuhoutuivat mahdollisessa tuhopoltossa.
30. heinäkuuta – Nasa laukaisi Mars 2020 -luotaimen, jonka mukana kulkee Mars-mönkijä. Luotaimen on tarkoitus laskeutua Marsiin helmikuussa 2021.

Elokuu
 2. elokuuta – SpaceX suoritti onnistuneen miehitetyn avaruuslennon neljäntenä tahona kautta aikojen, kun Crew Dragon Demo-2 -lennon ”Endeavour” Crew Dragon -alus laskeutui Atlanttiin.
 3. elokuuta – Kymenlaaksossa Iitin ja Kouvolan (entisen Jaalan kunnan) rajalla sijaitseva, uittokanavaksi alkujaan rakennettu noin viiden ja puolen kilometrin pituinen Kimolan kanava avattiin vesiliikenteelle.
 4. elokuuta – Yli 100 ihmistä kuoli ja noin 3 000 loukkaantui, kun Libanonin pääkaupungissa Beirutissa tapahtui kaksi räjähdystä.
 9. elokuuta – Valko-Venäjän presidentinvaali 2020.
 11. elokuuta – Yhdysvaltain demokraattisen puolueen presidenttiehdokas Joe Biden valitsi varapresidenttiehdokkaakseen senaattori Kamala Harrisin.
 19. elokuuta – Malin presidentti Ibrahim Boubacar Keïta erosi ja hajotti parlamentin armeijan vallankaappauksen seurauksena.
 25. elokuuta – Maailman terveysjärjestö tiedotti, että villi poliovirus on saatu hävitettyä Afrikasta.
 26. elokuuta – Ainakin 23 ihmistä Haitissa ja Dominikaanisessa tasavallassa surmannut hurrikaani Laura rantautui Texasin ja Louisianan rannikolle, mistä evakuoitiin myrskyn tieltä yli puoli miljoonaa ihmistä.
28. elokuuta – Shinzō Abe ilmoitti eroavansa Japanin pääministerin virasta.
29.-30. elokuuta – Italian tornadosarja 2020: Voimakkaat myrskyt ravistelivat Pohjois- ja Keski-Italiaa ja aiheuttivat kolme tornadoa. Pohjois-Italiassa myrskyt vahingoittivat satoja maaseudulla ja aiheuttivat vahinkoja infrastruktuurille ainakin Veronan ja Genovan kaupungeissa. Kaksi ihmistä loukkaantui.

Syyskuu
 2. syyskuuta – Saksan hallitus tiedotti, että Saksassa hoidettavana ollut venäläinen oppositiopoliitikko Aleksei Navalnyi oli myrkytetty elokuussa Novitšok-hermomyrkyllä.
 5. syyskuuta – Annika Saarikko valittiin Suomen Keskustan uudeksi puheenjohtajaksi.
 14. syyskuuta – Tutkijaryhmä löysi Venuksen kaasukehästä fosfiinia, mikä tutkijoiden mukaan viittaa joko tuntemattomaan kemialliseen prosessiin tai mikrobitason elämään. 
 16. syyskuuta – Yoshihide Suga valittiin Japanin pääministeriksi.
 27. syyskuuta – Armenia ja Azerbaidžan ottivat sotatilalait käyttöön uudestaan syttyneiden rajakonfliktien takia.
 29. syyskuuta – Koronaviruspandemian aiheuttamien kuolemantapausten määrä koko maapallolla ylitti miljoonan ihmisen rajan.
 29. syyskuuta – Tasavallan presidentin kanslia tiedotti, että vuoden 2020 itsenäisyyspäivän vastaanotto on peruttu koronaviruspandemian vuoksi.

Lokakuu
 2. lokakuuta – Yhdysvaltain presidentillä Donald Trumpilla todettiin koronavirustartunta.
20. lokakuuta – Avaruusluotain OSIRIS-REx otti tomua ja soraa sisältävän näytteen Bennu-asteroidin pinnalta.
 21. lokakuuta – Psykoterapiakeskus Vastaamo tiedotti, että sen asiakasrekisteri on joutunut tietomurron ja kiristyksen kohteeksi ja mahdollisesti jopa kymmenien tuhansien asiakkaiden luottamuksellisia tietoja on päätynyt vääriin käsiin.
 23. lokakuuta – Genevessä allekirjoitettiin Libyan aselepo, joka päätti Libyan toisen sisällissodan. 
27. lokakuuta – Monika Fagerholm sai Pohjoismaiden neuvoston kirjallisuuspalkinnon kirjastaan Kuka tappoi bambin?.
 30. lokakuuta – Egeanmeren maanjäristys aiheutti tuhoa Turkin İzmirissä ja Kreikan Samosissa. Turkissa kuoli ainakin 114 ja Kreikassa kaksi ihmistä. Loukkaantuneita oli ainakin 1054.
 31. lokakuuta – Yhdeksän vuotta viivästynyt Berliinin–Brandenburgin lentoasema avattiin Saksassa.
 31. lokakuuta – Harvinaisen voimakas pyörremyrsky, taifuuni Goni rantautui Filippiineille.

Marraskuu
2. marraskuuta – Itävallan pääkaupungissa Wienissä tapahtui terrori-isku, jossa sai surmansa neljä ihmistä ja tekijä.
 3. marraskuuta – Yhdysvalloissa pidettiin presidentinvaalit, jotka voitti demokraattien Joe Biden. Vastaehdokas, istuva presidentti Donald Trump kiisti vaalituloksen.
 15. marraskuuta – 15 Aasian ja Tyynenmeren alueen maata allekirjoitti Hanoissa maailman suurimman vapaakauppasopimuksen RCEP:n.
 23. marraskuuta – Suomen pääministeri Sanna Marin valittiin BBC:n vuoden 2020 sadan innoittavan ja vaikuttavan naisen listalle.
 25. marraskuuta – Anni Kytömäki voitti kaunokirjallisuuden Finlandia-palkinnon teoksellaan Margarita.
 25. marraskuuta – Suomessa kirjattiin ennätykselliset 600 uutta koronavirustartuntaa. Vahvistettuja koronatartuntoja oli tuolloin Suomessa tilastoitu yhteensä lähes 23 900 ja koronaviruksen aiheuttamia kuolemia 388.
 30. marraskuuta – Neste Oyj ilmoitti lakkauttavansa Suomen ensimmäisen öljynjalostamon toiminnan Naantalissa vuoden 2021 aikana.

Joulukuu
 2. joulukuuta – Maanjäristysten vaurioittama Arecibon radioteleskooppi romahti Puerto Ricossa. 
 3. joulukuuta – Helsingin, Espoon ja Vantaan toisen asteen oppilaitokset siirtyivät etäopetukseen pahentuneen koronavirustilanteen takia.
 4. joulukuuta – Suomea kuohutti ns. Koskelan teinisurma, joka herätti paljon keskustelua nuorten tilasta ja nosti esiin myös lastensuojelun resurssoinnin.
 5. joulukuuta – Venäjä aloitti koronarokotukset omalla Sputnik V -rokotteellaan.
14. joulukuuta – Täydellinen auringonpimennys Argentiinassa ja Chilessä.
 14. joulukuuta – Yhdysvalloissa aloitettiin koronarokotukset.
 14. joulukuuta – Valitsijakokous valitsi Joe Bidenin Yhdysvaltain presidentiksi.
15. joulukuuta – Suomen eduskunta päätti pidentää oppivelvollisuusiän 18 vuoteen ja tehdä toisen asteen koulutuksesta oppilaalle maksutonta. Uudistus astuu voimaan syksyllä 2021.
 17. joulukuuta – Kiinalainen kuuluotain Chang’e 5 toi Maahan ensimmäiset kuunäytteet yli 40 vuoteen.
 17. joulukuuta – Suomalainen saunaperinne nimitettiin Unescon aineettoman kulttuuriperinnön luetteloon.
 24. joulukuuta – Joulurauha julistettiin Turussa koronaviruspandemian takia poikkeuksellisesti ilman läsnä olevaa yleisöä.
 27. joulukuuta – Ensimmäiset koronarokotteet annettiin Suomessa ja monessa muussa Euroopan maassa.
29. joulukuuta – Kroatian kaupungissa Petrinjassa tapahtui 6,4 momenttimagnitudin suuruinen maanjäristys.
 30. joulukuuta – Norjan Gjerdrumissa tapahtui maanvyöry, jossa ainakin seitsemän ihmistä sai surmansa ja useita taloja tuhoutui.
 31. joulukuuta – Adobe lopetti Flash Player -ohjelman tuen. Sille ei enää julkaista tietoturvapäivityksiä.

 Vuosi 2020 fiktiossa 
 Vuonna 1990 julkaistu roolipeli Cyberpunk 2020 sijoittuu vuoteen 2020.
 Ralph Petersin vuonna 1991 julkaistu romaani The War in 2020 sijoittuu osittain vuoteen 2020.
 Battlefield 4 -videopelin tapahtumat sijoittuvat vuoteen 2020.

 Nobelin palkinnot 
 Nobelin fysiikanpalkinto – Roger Penrose, Reinhard Genzel ja Andrea Ghez
 Nobelin kemianpalkinto – Emmanuelle Charpentier ja Jennifer Doudna
 Nobelin lääketieteen palkinto – Harvey J. Alter, Charles M. Rice ja Michael Houghton
 Nobelin kirjallisuuspalkinto – Louise Glück
 Nobelin rauhanpalkinto – Maailman ruokaohjelma
 Nobelin taloustieteen palkinto – Paul Milgrom ja Robert B. Wilson

 Tapahtumia aiheittain 

 Elokuvat 

 Kirjallisuus 

 Musiikki 

 Urheilu 

 Videopelit 

 Kuolleita 

 Lähteet 

Luokka:2020